Larry Chen ทำอะไร? ทรัพย์สินหายไป 3 แสนล้าน ใน 3 เดือน
หากเราตื่นขึ้นมาแล้วพบว่ามูลค่าทรัพย์สินทั้งหมดของเรา หายไป 80%  เป็นเรา เราจะรู้สึกอย่างไร ?  เรื่องดังกล่าวได้เกิดขึ้นจริงกับหนึ่งในมหาเศรษฐีชาวจีน คือคุณ Larry Chen ที่มีสินทรัพย์ลดลง 3 แสนล้านบาท ภายในระยะเวลา 3 เดือนที่ผ่านมา  สาเหตุสำคัญก็เพราะว่าหุ้นของบริษัทที่เขาก่อตั้งขึ้น  ชื่อว่าบริษัท GSX Techedu ได้ถูกแรงเทขายมหาศาล จนมีมูลค่าหายไปราว 80%
1 พ.ค. 2564

Larry Chen ทำอะไร? ทรัพย์สินหายไป 3 แสนล้าน ใน 3 เดือน /โดย ลงทุนแมน
หากเราตื่นขึ้นมาแล้วพบว่ามูลค่าทรัพย์สินทั้งหมดของเรา หายไป 80% 
เป็นเรา เราจะรู้สึกอย่างไร ?
เรื่องดังกล่าวได้เกิดขึ้นจริงกับหนึ่งในมหาเศรษฐีชาวจีน คือคุณ Larry Chen ที่มีสินทรัพย์ลดลง 3 แสนล้านบาท ภายในระยะเวลา 3 เดือนที่ผ่านมา
สาเหตุสำคัญก็เพราะว่าหุ้นของบริษัทที่เขาก่อตั้งขึ้น 
ชื่อว่าบริษัท GSX Techedu ได้ถูกแรงเทขายมหาศาล
จนมีมูลค่าหายไปราว 80%
แล้ว Larry Chen ไปทำอะไร
นักลงทุนถึงเทขายหุ้นเขาขนาดนี้ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
สำหรับใครที่ยังไม่รู้จัก Larry Chen และ GSX Techedu
Larry Chen เป็นหนึ่งในมหาเศรษฐีหน้าใหม่ชาวจีน
ที่ประสบความสำเร็จจากการก่อตั้งธุรกิจแพลตฟอร์มการศึกษาออนไลน์ขึ้น ภายใต้บริษัท GSX Techedu ในปี 2014 หรือเมื่อ 7 ปีที่แล้ว
GSX Techedu เป็นแพลตฟอร์มออนไลน์สำหรับนักเรียนครอบคลุมการศึกษาขั้นพื้นฐาน K-12 หรือเทียบเท่ากับระดับชั้นประถมศึกษาปีที่ 1 จนถึงระดับมัธยมศึกษาปีที่ 6 ในประเทศไทย
ในขณะเดียวกัน บริษัทก็ยังมีคอร์สวิชาเฉพาะทางและครอบคลุมไปจนถึงภาษาต่างประเทศ
บริษัทแห่งนี้ ถือเป็นหนึ่งในบริษัทที่เติบโตแบบก้าวกระโดด และสามารถเข้าไปจดทะเบียนในตลาดหลักทรัพย์นิวยอร์กได้สำเร็จ หลังจากก่อตั้งธุรกิจขึ้นมาเพียง 5 ปี
แล้วที่บอกว่าเติบโตแบบก้าวกระโดด 
มันกระโดดขนาดไหน ?
เรามาดูผลประกอบการบริษัท GSX Techedu ในช่วงที่ผ่านมา
ปี 2017 รายได้ 473 ล้านบาท
ปี 2018 รายได้ 1,925 ล้านบาท 
ปี 2019 รายได้ 10,248 ล้านบาท 
ปี 2020 รายได้ 34,523 ล้านบาท
คิดเป็นการเติบโตเฉลี่ยสูงถึง 318% ต่อปี
ด้วยอัตราการเติบโตแบบก้าวกระโดด บวกกับเนื้อธุรกิจ
ที่มีแนวโน้มจะเติบโตไปกับการศึกษาในประเทศจีน
บริษัท GSX Techedu ได้กลายมาเป็นที่สนใจของนักลงทุน 
จนมีมูลค่าพุ่งขึ้นเป็น 15 เท่า เมื่อเทียบกับมูลค่าตอนเข้าตลาดหลักทรัพย์เมื่อ 2 ปีก่อน
ณ จุดสูงสุด บริษัท GSX Techedu มีมูลค่าบริษัทอยู่ที่ 1.3 ล้านล้านบาท
แต่หลังจากนั้นไม่นาน 
มูลค่าบริษัท GSX Techedu ก็ได้ปรับตัวลดลงมา
จนตอนนี้ติดลบไปมากถึง 80% จากจุดสูงสุด 
คิดเป็นมูลค่าที่หายไปมากถึง 1 ล้านล้านบาท
แล้ว Larry Chen ไปทำอะไร จนมาหยุดความร้อนแรงของบริษัทแห่งนี้ ?
คำตอบก็คือ เขาไม่ได้ทำอะไร..
แต่เมื่อไม่กี่สัปดาห์ก่อน หากเรายังจำกันได้ มีรายงานว่ากองทุน Archegos ที่ก่อตั้งและบริหารจัดการโดย Bill Hwang ถูกบังคับให้ขายหุ้น 6 แสนล้านบาท จนล้มละลาย
 
โดยกองทุน Archegos ได้มีการเข้าไปทำอนุพันธ์สัญญากับสถาบันการเงิน หรือเรียกง่าย ๆ ว่ากู้เงินเพื่อเข้าไปลงทุนในหลายบริษัท หนึ่งในนั้นก็คือบริษัท GSX Techedu ของ Larry Chen
แล้ว Archegos เข้าไปถือหุ้นในแต่ละบริษัทมากขนาดไหน ?
GSX 68% 
iQIYI 40%
ViacomCBS 29%
และที่ถือในสัดส่วนราว 20% ก็เช่น Tencent Music Entertainment, Vipshop และ Farfetch
จะเห็นได้ว่ากองทุนดังกล่าวเข้าไปถือหุ้น GSX Techedu ในสัดส่วนที่สูงมาก
เมื่อกองทุน Archegos ถูกบังคับให้ขายหุ้นทั้งหมดในสัญญา
นั่นก็หมายความว่าหุ้นของบริษัท GSX จึงถูกเททิ้งออกสู่ตลาด
ด้วยปริมาณที่มากจากแรงเทขายฝั่งเดียวจนสภาพคล่องในตลาดรับไม่ไหว จึงส่งผลให้มูลค่าบริษัทของ GSX Techedu ปรับตัวลดลงตั้งแต่มีการรายงานข่าว
และปัจจุบันก็กำลังซื้อขายกันที่ -80% จากจุดสูงสุดในเดือนมกราคม หรือ 3 เดือนที่ผ่านมา..
จริง ๆ แล้ว หากธุรกิจยังเติบโตได้ดีและมีราคาต่ำกว่าตลาด 
ไม่นานราคาก็น่าจะปรับตัวสูงขึ้น หากพื้นฐานทางธุรกิจไม่ได้เปลี่ยนแปลง
แต่ด้วยความที่ตลาดเพิ่งรับรู้ว่าบริษัท GSX Techedu มีผู้ถือหุ้นใหญ่เป็นกองทุน Archegos ที่ลงทุนในสัดส่วนการถือหุ้นที่มากถึง 68% มาโดยตลอด
ก็อาจเป็นไปได้ว่าที่ผ่านมา กองทุนดังกล่าวเป็นส่วนสำคัญที่ทำให้มูลค่าบริษัทแห่งนี้พุ่งขึ้นมาได้มากขนาดนี้
อีกเรื่องที่ถูกขุดขึ้นมาเหมือนกันก็คือ
บริษัท GSX Techedu เป็นหนึ่งในเป้าสายตาของบริษัทจับโกง
อย่าง Muddy Waters ที่มีผลงานจับทุจริตบริษัทกาแฟจีน Luckin 
และได้เข้าไปยืมหุ้นมาขายหรือ Short Selling เพื่อทำกำไรกับมูลค่าที่ลดลงสำเร็จมาแล้ว
โดย Muddy Waters ก็ได้ตั้งข้อสงสัยและนำเสนอรายงานเกี่ยวกับบริษัทแห่งนี้ตั้งแต่ช่วงกลางปีที่แล้ว ว่ามีการปั้นตัวเลขการเติบโตทางรายได้ขึ้นมา และยังได้โจมตีว่าปริมาณนักเรียนบนระบบเกินกว่า 70% เป็นของปลอม
นอกจาก Muddy Waters แล้ว
GSX Techedu ก็ยังถูก Short Selling จากบริษัทจับโกงอีกหลายราย ซึ่งก็มีเหตุผลเพิ่มเติมตั้งแต่คุณครูที่มาสอนในแพลตฟอร์ม มีจำนวนไม่เท่ากับที่รายงานไว้ หรือคุณครูบางคนมีคุณสมบัติไม่ผ่านเกณฑ์ ลากยาวไปจนถึงบริษัทสอบบัญชี Deloitte ไม่ได้ออกความเห็นต่องบการเงิน
โดยเรื่องราวการทุจริตที่กล่าวมา ก็ยังอยู่ในระหว่างการสืบสวน
ทั้งหมดนี้ จึงได้กดดันไปยังมูลค่าของบริษัทที่ปรับตัวลดลงมหาศาล
และก็ได้ทำให้ตัวเจ้าของบริษัทอย่าง Larry Chen เอง 
มีทรัพย์สินลดลงตามมูลค่าบริษัทที่หายไป
คิดเป็นมูลค่าทรัพย์สินที่หายไปแล้วมากถึง 3 แสนล้านบาท 
ภายในระยะเวลาเพียง 3 เดือน..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-